เร่งปรับปรุงเพิ่มประสิทธิภาพแก้มลิงทุ่งหิน  สมุทรสงคราม บรรเทาปัญหาน้ำหลากในช่วงหน้าฝน
นายทวีศักดิ์ ธนเดโชพล รองอธิบดีกรมชลประทาน เปิดเผยหลังลงพื้นที่ติดตามความก้าวหน้าการดำเนินโครงการปรับปรุงเพิ่มประสิทธิภาพแก้มลิงทุ่งหิน ตำบลยี่สาร อำเภออัมพวา จังหวัดสมุทรสงคราม ว่า กรมชลประทาน ร่วมบูรณาการกับหน่วยงานที่เกี่ยวข้อง ดำเนินการพัฒนาโครงการปรับปรุงเพิ่มประสิทธิภาพแก้มลิงทุ่งหิน ระยะเวลาการดำเนินงานตั้งแต่ปี พ.ศ.2564 – 2576 ตามข้อสั่งการของพลเอก ประวิตร วงษ์สุวรรณ รองนายกรัฐมนตรี โดยมีแผนหลักในการพัฒนาและฟื้นฟู 4 ด้าน ได้แก่  การบริหารจัดการ ศึกษา สำรวจ  ออกแบบ และการขออนุญาตใช้พื้นที่จากหน่วยงานที่เกี่ยวข้อง  สร้างความมั่นคงของน้ำภาคการเกษตร ขุดลอกแก้มลิงทุ่งหิน พื้นที่ 2,623 ไร่ ปริมาณดินขุดรวม 5 ล้าน ลบ.ม. ปรับปรุงท่อรับน้ำจำนวน 1 แห่ง ปรับปรุงประตูระบายน้ำ 3 แห่ง ปรับปรุงท่อระบายน้ำ 2 แห่ง ปรับปรุงถนนเชื่อมต่อโครงการฯ และก่อสร้างโรงกรองน้ำ การจัดการน้ำท่วมและอุทกภัย ปรับปรุงเส้นทางน้ำเข้าโครงการฯ การจัดการคุณภาพน้ำ/อนุรักษ์ทรัพยากรน้ำ ปรับปรุงภูมิทัศน์และพัฒนาพื้นที่โครงการฯปัจจุบัน กรมชลประทาน ได้ทำการศึกษา สำรวจ ออกแบบ และขออนุญาตใช้พื้นที่จากหน่วยงานที่เกี่ยวข้อง แล้วเสร็จตั้งแต่ปี 2564 ขณะนี้อยู่ในระหว่างแผนการดำเนินงานเพิ่มประสิทธิภาพแก้มลิงทุ่งหิน ปี 2565 ได้แก่ ขุดลอกแก้มลิง ปริมาณดินขุด 1,393,240 ลบ.ม. พร้อมก่อสร้างปรับปรุงอาคารท่อรับน้ำ 1 แห่ง และก่อสร้างปรับปรุงท่อระบายน้ำ 1 แห่ง หากเมื่อดำเนินการแล้วเสร็จทั้งโครงการฯ จะช่วยเพิ่มปริมาณกักเก็บของแก้มลิงจาก 6 ล้าน ลบ.ม. เป็น 9 ล้าน ลบ.ม. พื้นที่รับประโยชน์ 5,000 ไร่  ประชาชนได้รับประโยชน์กว่า 28,000 ครัวเรือน ทั้งยังช่วยบรรเทาปัญหาน้ำหลากในช่วงหน้าฝน  ลดความเสียหายต่อพื้นที่เศรษฐกิจ และเพิ่มประสิทธิภาพในการกักเก็บน้ำให้ชาวสมุทรสงครามมีแหล่งน้ำใช้ในการอุปโภคบริโภคอย่างเพียงพอในช่วงแล้ง ช่วยยกระดับคุณภาพชีวิตของประชาชนในพื้นที่ให้ดีขึ้น